Source: http://www.oep.hu/felso_menu/lakossagnak/ellatas_magyarorszagon/jogosultsag_az_ellatasra/ellatasra_jogosultsag_igazolasa/taj_kartya
Timestamp: 2019-06-24 11:41:36
Document Index: 21119567

Matched Legal Cases: ['§\n1997', '§ 11', '§\n1992', '§\n1997', '§\n43', '§\n50']

Nemzeti Egészségbiztosítási Alapkezelő - TAJ kártya igénylés, kiadás
FőoldalFelső menüLakosságnakEllátás MagyarországonJogosultság az ellátásraEllátásra jogosultság igazolásaTAJ kártya igénylés, kiadás
Az egészségbiztosítási ellátások igénybevétele során egy sajátos azonosító számot, az ún. társadalombiztosítási azonosító jelet (közismertebb nevén TAJ) alkalmazzuk. A TAJ az egészségügyi, szociális, egészség- és nyugdíjbiztosítási rendszerekben – a személyi adatok védelme érdekében bevezetett – személyt azonosító kód.
A TAJ-t elsődlegesen egy kártya formátumú hatósági igazolvány (továbbiakban: TAJ kártya) igazolja, amelyet a Magyarországon született, Magyarországon élő – magyar lakcímmel rendelkező - magyar állampolgár a születésekor kap, más jogosultaknak pedig igényelni kell. A megállapodáson alapuló jogosultság esetén a sürgősségi ellátásra való jogosultság bizonyítására külön igazolás szolgál, a TAJ kártya csak 24 havi járulék megfizetését követően állítható ki.
Az új típusú – 2016. január hó 1-jét követően kiállított – személyi igazolvány (ún. e-kártya) is alkalmas a TAJ igazolására, ha a TAJ-t tárolja, amely így a személyazonosságot és a TAJ-t is igazolja. Az e-kártya (személyi igazolvány) a kiállított TAJ kártya érvényességét nem érinti, ezért kérjük továbbra is őrizze meg TAJ kártyáját!
Javasoljuk, hogy a TAJ-kártyát akkor is vigye magával, amennyiben a TAJ-t tároló elemmel rendelkező állandó személyazonosító igazolvánnyal (e-kártya) rendelkezik, mert annak TAJ igazolására való felhasználhatósága az egyes intézményeknél rendelkezésére álló technikai feltételektől függ.
A TAJ-t igazoló kártyák kizárólag a TAJ-t, mint azonosítót igazolják, az egészségügyi szolgáltatásra való jogosultságot az egészségügyi szolgáltató a jogviszony-ellenőrzés során, elektronikus úton ellenőrzi.
Milyen dokumentumok szükségesek a TAJ kártya igényléséhez, pótlásához?
Hogyan igényelhető TAJ kártya…..?
•	újszülött részére, ha
o	Magyarországon született és ott lakóhellyel rendelkező, magyar állampolgárságú újszülött
o	nem Magyarországon született, magyar állampolgárságú újszülött
o	Magyarországon született nem magyar állampolgárságú újszülött
• külföldi állampolgárságú biztosított részére?
•	külföldi, egyszerűsített foglalkoztatott esetében?
•	megállapodáson alapuló jogosultság esetén?
Mennyi időn belül készül el a TAJ kártya?
Mennyibe kerül a TAJ kártya kiállítása? Hogy kell megfizetni a díjat?
Mi a teendő a kártya megsemmisülése, megrongálódása, elvesztése esetén?
Mi a teendő TAJ kártyán szereplő adat módosulása esetén?
Mit tegyek, ha megtaláltam más elveszett TAJ kártyáját?
Aki nem rendelkezik TAJ számmal, azonban jogosulttá válik társadalombiztosítási, munkanélküli vagy szociális ellátásra, a lakóhelye/tartózkodási helye szerinti kormányhivatal megyeszékhelyen működő járási hivatalánál, Pest megye és a főváros vonatkozásában Budapest Főváros Kormányhivatala XIII. Kerületi Hivatalánál igényelhet TAJ kártyát az igénylőlap kitöltésével.
A legközelebbi kormányhivatal járási hivatala elérhetőségének megadásához kérjük, adja meg lakóhelyének, vagy tartózkodási helyének irányítószámát: Hibás irányítószám!
Felhívjuk a figyelmet, hogy az e-kártya típusú, TAJ-t tároló elemmel rendelkező személyazonosító igazolvány bár alkalmas a TAJ igazolására, azt nem az egészségbiztosítási szervek állítják ki. A személyazonosító igazolvánnyal kapcsolatos ügyekben a fővárosi- és megyei kormányhivatalok járási (fővárosi kerületi) hivatala, a kormányablak, illetve a Belügyminisztérium jár el.
kiskorú törvényes képviselőjének eljárása esetén a törvényes képviselő személyazonosítására alkalmas igazolványa és a kiskorú születési anyakönyvi kivonata
A postai úton benyújtott igény esetén – ellenkező kérelem hiányában – a kártyát is postán kézbesítik.
Tekintettel arra, hogy a postán küldött igénylés esetén az ügyfél azonosítása más módon nem lehetséges, csatolni kell az aláírt és kitöltött igénylőlap mellett, az azonosításhoz és az ügyintézéshez szükséges, az előző pontban felsorolt okmányok ügyfél által aláírt másolatát, illetve az igazgatási szolgáltatási díj megfizetéséről szóló igazolást.
Újszülött részére, ha
Magyarországon született és ott lakóhellyel rendelkező, magyar állampolgárságú újszülött
A Magyarországon született, magyar állampolgárságú újszülöttek részére a TAJ kártya kiállítása hivatalból történik, arra vonatkozóan külön kérelmet nem kell benyújtani.
Az újszülött személyiadat- és lakcímnyilvántartás szerinti adatait a nyilvántartó az anyakönyvezést követően átadja az egészségbiztosítási nyilvántartást vezető Nemzeti Egészségbiztosítási Alapkezelő részére.
Az újszülött lakóhelye szerinti kormányhivatal megyeszékhelyen működő járási hivatala – Pest megye és a főváros esetén Budapest Főváros Kormányhivatala XIII. Kerületi Hivatala – soron kívül, postai úton kézbesíti a TAJ kártyát. A szülő azonban kérheti, hogy a gyermek születési helye szerint illetékes kormányhivatal megyeszékhelyen működő járási hivatala – Pest megye és a főváros esetén Budapest Főváros Kormányhivatala XIII. Kerületi Hivatala – állítsa ki az újszülött TAJ kártyáját.
A járási hivatal hivatalból – a személy és lakcímnyilvántartás adatszolgáltatását követően – soron kívül, legkésőbb 8 napon belül kiállítja, és a gyermek lakóhelyére vagy a szülő külön kérelmében meghatározott címre postai úton megküldi az újszülött TAJ kártyáját.
Nem Magyarországon született, magyar állampolgárságú újszülött?
A TAJ kártya igénylésének szabályai a nem Magyarország területén született magyar állampolgárságú újszülöttek esetén eltérnek a hazánkban született újszülöttekétől.
A külföldön született újszülöttek esetén szükséges a magyarországi anyakönyvezési eljárás lefolytatása, amelynek lezárását követően, magyarországi lakóhelyet igazoló lakcímkártya birtokában igényelhető az újszülött részére a TAJ kártya. Felhívjuk a figyelmet, hogy a kettős biztosítás tilalmára tekintettel újszülött részére igényelt TAJ kártya esetén is szükséges annak igazolása, hogy a gyermek külföldön nem biztosított.
A TAJ kártya a belföldi gyermek lakóhelye szerinti kormányhivatal megyeszékhelyen működő járási hivatalánál, illetve a főváros és Pest megye esetén Budapest Főváros Kormányhivatala XIII. Kerületi Hivatalánál az igénylőlap kitöltésével, és a szükséges személyes dokumentumok és igazolások benyújtásával igényelhető.
Felhívjuk a figyelmet, hogy ha a magyar állampolgárságú újszülött nem Magyarországon született, akkor az ügyintézési határidő a kérelemnek az illetékes kormányhivatal megyeszékhelyen működő járási hivatalához, – Pest megye és a főváros esetén Budapest Főváros Kormányhivatala XIII. Kerületi Hivatalához – történő megérkezését követő naptól számított 60 nap.
Magyarországon született nem magyar állampolgárságú újszülött
A Magyarországon született, nem magyar állampolgárságú gyermeket születése után az állampolgársága szerinti államban kell anyakönyvezni, és az okmányokkal való ellátását, illetve a magyarországi lakóhely létesítését követően igényelhető a TAJ kártya.
Amennyiben a nem magyar állampolgárságú újszülöttnek nincs magyarországi lakóhelye, mert hazánkban csak tartózkodási hellyel vagy szállásbejelentővel rendelkezik, akkor megállapodás megkötése révén válhat jogosulttá a sürgősségi egészségügyi szolgáltatások igénybevételére, illetve – 24 havi járulék megfizetését követően, vagy a megállapodás megkötésekor 24+1 havi járulék megváltásával – TAJ kártyára.
Amennyiben az anya Magyarországon biztosított, az újszülött az anya TAJ kártyájának használatával jogosult egészségügyi szolgáltatásra a születést követő második hónap utolsó napjáig.
Külföldi állampolgárságú biztosított részére?
A belföldinek nem minősülő biztosított részére a foglalkoztatója a foglalkoztatás megkezdése előtt – ún. Megrendelőn – a foglalkoztató székhelye szerinti kormányhivatal megyeszékhelyen működő járási hivatalánál, Pest megye és a főváros vonatkozásában Budapest Főváros Kormányhivatala XIII. Kerületi Hivatalánál kérheti a TAJ kiadását.
A járási hivatal TAJ-t képez és erről, valamint a TAJ-t igazoló hatósági igazolvány (TAJ kártya) átvételének lehetőségéről értesíti a foglalkoztatót.
A TAJ kártyát a foglalkoztatott vagy meghatalmazottja bármely kormányhivatal megyeszékhelyen működő járási hivatalánál, Pest megye és a főváros vonatkozásában Budapest Főváros Kormányhivatala XIII. Kerületi Hivatalánál veheti át.
Külföldi, egyszerűsített foglalkoztatottnak?
Külföldi, egyszerűsített foglalkoztatott az EGT tagállamokon kívüli, ún. harmadik országbeli állam állampolgára – a bevándorolt és letelepedett személy kivételével, – akit kizárólag egyszerűsített foglalkoztatás (pl.: mezőgazdasági idénymunka) keretében alkalmaznak.
TAJ-jal nem rendelkező, külföldi, egyszerűsített foglalkoztatott TAJ kiadását a hatáskörrel rendelkező járási hivatal az állami foglalkoztatási szerv megkeresésére - a járási hivatal TAJ-t képez, és erről, valamint a TAJ-t igazoló hatósági igazolvány átvételének lehetőségéről értesíti az állami foglalkoztatási szervet. A „kizárólag baleseti egészségügyi szolgáltatásra jogosult” szöveggel a TAJ kártyát az érintett bármely kormányhivatal megyeszékhelyen működő járási hivatalánál, Pest megye és a főváros vonatkozásában Budapest Főváros Kormányhivatala XIII. Kerületi Hivatalánál veheti át.
Fontos kiemelni, hogy ebben az esetben az egyszerűsített foglalkoztatás alapján az egészségbiztosítás keretében kizárólag üzemi balesettel összefüggő, ún. baleseti ellátásra jogosult a TAJ kártya birtokosa, amit a TAJ kártyán is jeleznek. Felhívjuk a figyelmet, hogy ha a munkavállaló az uniós rendeletek, vagy a Magyarország által kötött kétoldalú egyezmény alapján másik tagállamban, illetve egyezményben részes másik államban biztosított úgy a munkáltató közterhet nem fizet, és a foglalkoztatott nem kaphat TAJ számot sem, mert az ellátásra az egyezmény/rendelet szerint válik jogosulttá, ennek érdekében a munkavállalónak az egyezmény/rendelet alapján kiállított, az egyezményben részes másik államban fennálló biztosítást tanúsító igazolással kell rendelkeznie (A1; SRB/HUN 101, stb…. igazolás az alkalmazandó jogszabályokról).
Megállapodáson alapuló jogosultság esetén
Az egészségbiztosítóval kötött megállapodáson alapuló jogosultság esetén a TAJ kártya kiállítása csak 24 havi járulék megfizetését követően kérhető.
Főszabály szerint a TAJ kártya a kérelemnek (beleértve az elveszett, ellopott, megrongálódott TAJ kártya igénylés iránti kérelmet is) a kormányhivatal megyeszékhelyen működő járási hivatalához – Pest megye és a főváros esetén Budapest Főváros Kormányhivatala XIII. Kerületi Hivatalához – történő megérkezését követő naptól számított 60 napon belül készül el. Amennyiben a kérelemhez az összes szükséges dokumentum hiánytalanul került benyújtásra, ún. sommás eljárás keretében azonnal, de legfeljebb nyolc napon belül kiállítják a TAJ kártyát. Amennyiben a kérelmet hiányosan nyújtják be, a hiányzó dokumentum pótlására szólítják fel a kérelmezőt és a hiánypótlás ideje az ügyintézés időtartalmába beszámít. Felhívjuk a figyelmet, hogy amennyiben korábbi biztosítási időszak igazolásának hiánya miatt külföldi szerv megkeresése szükséges, pl. EGT tagállam/Svájc/egyezményes állam, külföldi egészségbiztosító megkeresésének időtartamára az ügy felfüggesztésre kerül, amelynek időtartama nem számít bele az ügyintézési határidőbe.
Felhívjuk a figyelmet az aláírások fontosságára, mert pl. a hiányosan kitöltött, vagy nem aláírt nyomtatvány esetén is szükség van hiánypótlásra, ezért a nyomtatványt az eljáró hatóság hiánypótlásra visszaküldi, ami megnöveli az ügyintézés idejét. A TAJ kártya igénylőlap kitöltése során az igénylő adatainál annak a személynek az adatait kell megadni, akinek Társadalombiztosítási Azonosító Jelét igazolni kívánják, aki részére a kártya készül.
A Magyarországon született, Magyarországon élő, magyar állampolgárságú újszülöttek TAJ kártyája esetén a Belügyminisztérium adatszolgáltatását követően a lakóhelye szerinti kormányhivatal megyeszékhelyen működő járási hivatala – Pest megye és a főváros esetén Budapest Főváros Kormányhivatala XIII. Kerületi Hivatala –hivatalból soron kívül, legkésőbb 8 napon belül kiállítja, és a gyermek lakóhelyére vagy a szülő külön kérelmében meghatározott címre postai úton megküldi az újszülött TAJ kártyáját.
Mennyibe kerül a TAJ kártya kiállítása? Hogyan kell megfizetni a díjat?
az első TAJ kártya kiállítása az azzal nem rendelkező személyek számára,
a név és adatváltozás miatt, valamint
az okmány eltulajdonítása miatti kiadás ingyenes.
3.000,- Ft igazgatási szolgáltatási díjat kell fizetni
Ha az újabb TAJ-kártya kiállítására azért van szükség, mert a korábbi kártya elveszett, megsemmisült vagy megrongálódott, akkor az újabb TAJ kártya kiállításáért igazgatási szolgáltatási díjat kell fizetni, melynek összege 3.000.- forint.
Felhívjuk a figyelmet, hogy illetékbélyeggel nem fizethető meg az igazgatási szolgáltatási díj.
Az igazgatási szolgáltatási díj megfizetése az alábbi módokon történhet:
az eljáró járási hivatal számlájára történő átutalással, (Kérjük, hogy átutalás esetén a számlaszámokról érdeklődjön az ügyben eljáró járási hivatalnál!)
vagy a járási hivatal által rendelkezésre bocsátott készpénz átutalási megbízás (sárga csekk) útján,
személyes igénylés esetén – ahol ez a lehetőség rendelkezésre áll – a díjat járási hivatal házipénztárába is be lehet fizetni.
Az igazgatási szolgáltatási díj megfizetését a TAJ kártya kérelem benyújtásakor – az okmány kiállítását megelőzően – igazolni kell.
Mentesítés méltányosságból az igazgatási szolgáltatási díj megfizetése alól
Az a természetes személy, aki kereseti, jövedelmi és vagyoni viszonyai miatt az igazgatási szolgáltatási díjat nem képes viselni, a TAJ kártya-kérelem benyújtása szerinti járási (kerületi) hivatalánál költségmentességet kérelmezhet.
A TAJ kártya elvesztése, ellopása, megsemmisülése, megrongálódása esetén igénylőlapon (a Nemzeti Egészségbiztosítási Alapkezelő honlapjáról is letölthető) új TAJ kártya igényelhető (TAJ kártya másodlat).
Az érintett vagy meghatalmazottja a TAJ kártya pótlását/cseréjét a lakóhelye/tartózkodási helye szerinti kormányhivatal megyeszékhelyen működő járási hivatalánál, illetve
Pest megye és a főváros esetén Budapest Főváros Kormányhivatala XIII. Kerületi Hivatalánál
a Kisteleki, Mórahalmi és Szegedi Járási Hivatal illetékességi területén a Csongrád Megyei Kormányhivatal Szegedi Járási Hivatalánál,
a Csongrádi, Hódmezővásárhelyi, Makói és Szentesi Járási Hivatal illetékességi területén a Csongrád Megyei Kormányhivatal Hódmezővásárhelyi Járási Hivatalánál,
a Bátonyterenyei, Pásztói és Salgótarjáni Járási Hivatal illetékességi területén a Nógrád Megyei Kormányhivatal Salgótarjáni Járási Hivatalánál,
a Balassagyarmati, Rétsági és Szécsényi Járási Hivatal illetékességi területén a Nógrád Megyei Kormányhivatal Balassagyarmati Járási Hivatalánál
Felhívjuk a figyelmet, hogy a TAJ kártya pótlása, cseréje 3.000,- Ft-os igazgatási szolgáltatási díj köteles, ha az elveszett, megrongálódott kártyát kívánják pótolni. Amennyiben a kártyát ellopták, akkor a pótlása ingyenes.
A TAJ kártya pótlása, cseréje esetén az igényléséhez szükséges dokumentumokat kell benyújtani a hivatalhoz.
Amennyiben a TAJ kártyát kiállító járási hivatal hivatalból tudomást szerez a TAJ kártya eltulajdonításáról, külön kérelem nélkül intézkedik a kártya pótlásáról. Rendőrségi feljelentés esetén a rendőrség a TAJ kártya eltulajdonításáról minden esetben értesíti az egészségbiztosítót.
A TAJ kártyán a tulajdonos családi- és utóneve, születési ideje, társadalombiztosítási azonosító jele, a kiállító szerv bélyegzőjének lenyomata, a kiállítás dátuma, valamint a kiállító személy aláírása szerepel.
A TAJ-kártya önmagában nem elegendő az egészségügyi szolgáltatásra való jogosultság bizonyítására, azon kívül egyéb, személyazonosításra alkalmas okirat (pl. személyazonosító igazolvány) felmutatása is szükséges. Ebből kifolyólag fontos, hogy a TAJ-kártyán szereplő személyazonosító adatok összhangban legyenek a többi személyazonosításra alkalmas okiraton feltüntetett adatokkal. Azok változása esetén új TAJ-kártya kiállításáról kell gondoskodni.
Amennyiben a TAJ tulajdonosának családi- vagy utóneve megváltozik, a lakóhelye/tartózkodási helye szerinti kormányhivatal megyeszékhelyen működő járási hivatalánál – Pest megye és a főváros esetén Budapest Főváros Kormányhivatala XIII. Kerületi Hivatalánál –igénylőlapon kell a kártya adatmódosítását kérni. Ez alapján állítják ki az új hatósági igazolványt és átadják, illetve megküldik a kérelmező részére.
Személyi adat módosítás, adat pontosítás céljából igényelt TAJ kártya kiállítása ingyenes.
Adat módosulása esetén a TAJ kártya igényléséhez szükséges dokumentumokat kell benyújtani a járási hivatalhoz.
Amennyiben Ön megtalálta valaki elhagyott, elveszített TAJ kártyáját, kérjük, segítsen azzal, hogy a kártyát átadja az ország területén bármelyik kormányhivatal TAJ kártya kiállítására hatáskörrel rendelkező járási hivatalának vagy a Nemzeti Egészségbiztosítási Alapkezelőnek.
Amennyiben erre nincsen lehetősége, a találás helye szerint illetékes jegyzőnek köteles a kártyát a találást követő 8 napon belül átadni.
Igénylőlap a Társadalombiztosítási Azonosító Jelet igazoló Hatósági Igazolvány kiadásához (Nyomtatványtár/TAJ kártya/ Igénylőlap a Társadalombiztosítási Azonosító Jelet igazoló Hatósági Igazolvány kiadásához)
TAJ igénylés foglalkoztatók részére (Megrendelő) (Nyomtatványtár/TAJ kártya/ TAJ igénylés foglalkoztatók részére (Megrendelő)
1996. évi XX. törvény a személyazonosító jel helyébe lépő azonosítási módokról és az azonosító kódok használatáról érintett szakaszok: 3. § e)–f), 5. §, 6. § (2), 8–10. §, 21–26. §
1997. évi LXXXIII. törvény a kötelező egészségbiztosítás ellátásairól érintett szakasz: 29. § (4)
1990. évi XCIII. törvény az illetékekről; érintett szakasz: 29. § (1)
2010. évi LXXV. törvény az egyszerűsített foglalkoztatásról; érintett szakasz: 5. § 11. §
1992. évi LXVI. törvény a polgárok személyi adatainak és lakcímének nyilvántartásáról; érintett szakasz: 29. §
1997. évi LXXX. törvény a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről; érintett szakasz: 4.§ j),u),z)
217/1997. (XII.1.) Korm. rendelet a kötelező egészségbiztosítás ellátásairól szóló 1997. évi LXXXIII. törvény végrehajtásáról; érintett szakasz: 1. § (7), (7f), (7g), 12/A. § (1)–(3) (8)-(16)
386/2016. (XII. 2.) Korm. rendelet az egészségbiztosítási szervekről; érintett szakasz: 1.§, 4. § (3)–(5), 5. §, 7. § (1) e) f), (3) d), (5) d),g), 14. §
43/1999. (III. 3.) Korm. rendelet az egészségügyi szolgáltatások Egészségbiztosítási Alapból történő finanszírozásának részletes szabályairól; érintett szakasz: 4. §
50/1996. (XII. 27.) NM rendelet a népjóléti ágazatba tartozó egyes államigazgatási eljárásokért és igazgatási jellegű szolgáltatásokért fizetendő díjakról
2013. évi V. törvény a Polgári Törvénykönyvről; érintett szakasz: 5:55.§ (1)
a Kormány tagjainak feladat- és hatásköréről szóló 94/2018. (V. 22.) Korm. rendelet; érintett szakasz: 40. § (1) 22. pont 41. § (1) 1–(2). pont